ཡང་ལུང་དེའི་འཕྲོ་ནས།ཀོང་རྗེ་དཀར་པོའི་སྲས་མོ་ཀོང་བཟའ་ཁྲི་ལྕམ་གྱིས།སྟོན་པས་མདའ་འཕངས་དར་དཀར་ལྕིབ་ཀྱིས་ཕྱུང་ནས་སྟོན་པ་ལ་ཕུལ་ལོ།།མདའ་ཕྱུང་ཤུལ་དུ་ཆུ་མིག་དཀར་པོ་བརྡོལ་ཏེ།ཡུལ་དེར་ཡང་ལ་དོར་བྲག་འཕྲང་དང་།མདའ་དྲངས་ཆུ་མིག་ཏུ་བཏགས་སོ།།ཞེས་གསུངས།ས་དེར་དེང་སང་ཆུ་མིག་མདའ་དྲངས་ཞེས་གཙང་པོའི་ཕར་ཕྱོགས་ཀྱི་བེ་ལག་གི་ཡར་ནང་དུ་ཡོད།མདོ་གཟེར་མིག་༼ཁ༦༧༣༽ལས།བདུད་ཀྱི་ངུ་མོ་རྒྱུན་བཅད་པའི་ཕྱིར།ཚེམས་ཀྱི་མཆེ་བ་གཡས་གཡོན་ལས།འཕར་པོ་འཕར་ཆུང་དུ་སྤྲུལ་ནས།ཕྱག་གིས་བླངས་ནས་ཞལ་གྱིས་བུས།སྟོང་གསུམ་གྲགས་པའི་སྒྲ་ཆེན་བྱུང་།ཞེས་གསུངས་པའི་ཕྱིར།དེ་ནས་ཚེམས་དུང་དེ།དེང་སང་ཀུན་བཟང་ཐུགས་ཁ་ཞེས་པར་སྦས་པའི་རྟགས་བཅས་ཡོད།གཟི་བརྗིད་༼ཉ༤༩༣༽ལས།བདག་ཅག་སྔ་བ་རྒྱལ་སྔ་ཡང་།བསྟན་པ་གོང་ནས་གཤེན་གཉན་པས།རྒྱལ་གྱི་ཁྲི་གཅིག་བརྩེགས།ཁྱེད་ཅག་གཉན་པ་གོང་ན་བཞུགས་ཞེས་དང་།ཡང་ལུང་དེའི་འཕྲོ་ནས།ཡུལ་དེ་ཡང་རྒྱལ་གྱི་གོང་ན་གཉན་བཏེགས་པས།རྒྱལ་ཁྲི་གཉན་སྟེང་དུ་བཏགས་སོ།།ཞེས་གསུངས་པས།ས་དེ་ལ་དེང་སང་ཉི་ཁྲི་ཞེས་འབོད་པ་དེ་ཡིན་པ་འདུགགཟེར་མིག་༼ཁ༦༧༦༽ནས།རྐོང་ཡུལ་བྲེ་སྣ་རུ།གསེར་གཡུ་བྲེ་ཡིས་བཅལ།བྲེ་ལ་ཁལ་དུ་བླངས།གཤེན་ལ་ཆལ་དུ་ཕུལ།ཞེས་གསུངས་པའི་ས་དེ་ལ་དེང་སང་བྲེ་སྣ་ཞེས་ཟེར།བྲེ་སྣ་འདི་འདུ་གནས་སོ་བདུན་གྱི་གཡོན་རུ་ཡིན།འདིར་སྔར་ས་རྟགས་མཆོད་རྟེན་དང་།བང་སོ།དུར་ཁྲོད་སོགས་ཡོད་པར་བཤད།གཟི་བརྗིད་ཀྱི་༼ཉ༤༩༥༽ནས།ཡར་ལ་གཤེགས་ཁར་དགུང་གཅིག་བོན་རི་ཆེན་པོ་ལ་གཟིམས་ནས།ནང་པར་བསེ་ཁྲབ་ཤོལ་མོ་དང་།བསེ་ཡི་ཕུབ་མོ་གླིང་ཆེན་དང་།ལྕགས་མདའ་ལྕགས་གཞུ་དང་།དུང་འཕར་པོ་འཕར་ཆུང་རྣམས།བོན་རིའི་ཐུགས་ཀྱི་དང་གོང་དུ།བཀྲ་ཤིས་ཀྱི་ས་རྟགས་སུ་བཞག་ནས།ཞལ་ནས་སྨོན་ལམ་གསུངས་པ།ཞེས་དང་།ཐུགས་སྤྲུལ་བོན་རི་ཆེན་པོ་འདི།བཀྲ་ཤིས་ས་གནས་བྱིན་ཆེན་འདི།ནམ་ཞིག་ཁ་བ་ཅན་ལྗོངས་སུ།ཐེག་པ་རིམ་དགུའི་བོན་དར་ནས།གཡུང་དྲུང་བོན་ལ་སྤྱོད་པར་ཤོགབདག་གིས་བཀྲ་ཤིས་ས་རྟགས་ལ།བསེ་ཁྲབ་ལྕགས་གཞུ་ལྕགས་མདའ་དང་།བསེ་ཡི་ཕུབ་མོ་གླིང་ཆེན་རྣམས།སྐྱེད་བྱེད་ས་ཡི་སྙིང་པོར་ཤོགགསུང་དབྱངས་འཕར་པོ་འཕར་གྲགས་ཉིད།བདག་གི་གསུང་གི་བསྟན་པའི་དུས།རབ་བྱུང་འགྲོ་བ་འདྲེན་པར་ཤོགཅེས་གསུངས་པས།སྐུ་ཆས་དང་དུང་འཕར་ཆེན་བཅས་ཀུན་བཟང་ཐུགས་ཀ་ཞེས་པའི་ས་གནས་སུ་སྦས་ནས་རྗེས་སུ་རབ་བྱུང་དུ་རྡོལ་བའི་རྗེས་དང་།བཀའ་རྟགས་ཁྱད་པར་ཅན་མཇལ་རྒྱུ་ཡོད།ཕྱིས་སུ་ཁྱུང་པོ་དཀར་རུའི་ཡུལ་དུ་མི་གསུམ་གྱིས་བརྐུས་པའི་ཚུལ་གྱིས་གདན་དྲངས་ཤིང་ཁོང་གསུམ་ལ་དོ་ཁང་།གསལ་འཕེན།བསྲུབ་མདོང་ཞེས་པའི་མིང་ཕྱིས་སུ་ཐོགས་པར་གྲགས།རྟེན་དེ་ཁྱུང་ཡུལ་གྱི་འགྲོ་འདྲེན་རྟེན་གྱི་གཙོ་བོ་ཡིན་ནོ།།བློ་ལྡན་གྱི་ཟུར་བྱང་ལས།རྒྱལ་བའི་སྐུ་ཚབ་ཤེལ་སྐུ་ལ།གང་མཇལ་ངན་སོང་སྐྱེ་སྒོ་ཁེགས།མ་མཇལ་ཐོས་ཀྱང་སྒྲིབ་པ་འབྱོང་།གསུང་ཚབ་འཕར་ཆེན་འཕར་ཆུང་ལ།གང་མཇལ་བར་དོའི་འཇིགས་པ་བསྐྱབ།སྒྲ་ཚོར་སེམས་ཅན་ཐར་པ་འཐོབ།ཅེས་སོ།།